Kohtuasi T-80/08

CureVac GmbH

versus

Siseturu Ühtlustamise Amet (kaubamärgid ja tööstusdisainilahendused)

„Ühenduse kaubamärk — Vastulausemenetlus — Ühenduse sõnamärgi RNAiFect taotlus — Varasem ühenduse sõnamärk RNActive — Suhteline keeldumispõhjus — Segiajamise tõenäosuse puudumine — Määruse (EÜ) nr 40/94 artikli 8 lõike 1 punkt b (nüüd määruse (EÜ) nr 207/2009 artikli 8 lõike 1 punkt b)”

Esimese Astme Kohtu otsus (kaheksas koda), 28. oktoober 2009 II ‐ 4028

Kohtuotsuse kokkuvõte

Ühenduse kaubamärk – Ühenduse kaubamärgi mõiste ja ühenduse kaubamärgi omanikuks saamine – Suhtelised keeldumispõhjused – Identsete või sarnaste kaupade või teenuste jaoks registreeritud varasema identse või sarnase kaubamärgi omaniku vastulause – Varasema kaubamärgiga segiajamise tõenäosus

(Nõukogu määrus nr 40/94, artikli 8 lõike 1 punkt b)

Ei ole tõenäoline, et asjaomaomane avalikkus ajab omavahel segi ühelt poolt sõnalise tähise RNAiFect, mille registreerimist ühenduse kaubamärgina taotletakse Nizza kokkuleppe klassi 1 kuuluvatele kaupadele „tööstuses ja teaduses kasutatavad keemiapreparaadid; biopolümeeride töötlemiseks mõeldud tööstus- ja teaduskemikaalid; teadus- ja uurimisvaldkonnas kasutatav bioloogiline materjal, s.o puhvrid ja reagendid, mida kasutatakse molekulide ja molekuli osade, s.o peptiidide ja/või nukleiinhapete sisestamiseks prokarüotiidsetesse ja eukarüotiidsetesse rakkudesse; biopolümeeride ja reagentide lahutamisel, puhastamisel ja isoleerimisel kasutatav kromatograafiline material ning biopolümeeride kromatograafilisel lahutamisel, puhastamisel ja/või isoleerimisel kasutatavad lahused; abivahendid molekulide ja molekuli osade, s.o peptiidide ja/või nukleiinhapete sisestamiseks prokarüotiidsetesse ja eukarüotiidsetesse rakkudesse; transfektsiooni reagendid” ja sama kokkuleppe klassi 5 kuuluvatele kaupadele „farmaatsia-, veterinaaria- ja hügieenipreparaadid”, ning teiselt poolt sõnamärgi RNActive, mis on varem ühenduse kaubamärgina registreeritud samadesse klassidesse kuuluvate osaliselt identsete ja osaliselt väga sarnaste kaupade jaoks.

Kaks tähist on tõesti moodustatud ühiselemendist „rna”. Samas tuleb märkida, et nimetatud elemendi eristusvõime on vähene isegi siis, kui osa tarbijatest ei tunne selle lühendi konkreetset tähendust, vaid eeldab, et tegemist on kaudse viitega meditsiini- või keemiapreparaadile.

Kuigi tarbija peab sõna algust kui kõigepealt välja hääldatavat sõnaosa tavaliselt olulisemaks, vastab samuti tõele, et üldjuhul ei taju avalikkus mitmeosalise kaubamärgi kirjeldavat või vähese eristusvõimega osa kaubamärgist jäävas tervikmuljes eristatava ning domineeriva osana.

Kahe tähise ühiselement „rna”, mille eristusvõime on pealegi vähene, ei võimalda asjaomaste kaupade kaubanduslikku päritolu eristada. Seega peetakse vastandatud tähiste järelliiteid „ctive” ja „ifect” eristavateks ja domineerivateks elementideks, mis tõmbavad tarbijate tähelepanu, kuna need on esimesest elemendist „rna” eristusvõimelisemad.

Olgugi et kahe tähise ühiselement „rna” on tähistes esikohal, ei muuda identne esikoht segiajamist tõenäoliseks, kuna kõnealuse elemendi eristusvõime on vähene ning tarbija tähelepanu keskendub kahe tähise lõpule, samas kui tähistest jääv tervikmulje on visuaalselt, foneetiliselt ja kontseptuaalselt erinev. Seega jääb kahest tähisest erinev mulje.

Sellest tuleneb, et asjaomaste kaupade identsuse või suure sarnasuse astet tasakaalustab tähiste madal sarnasuse aste ning lühendi „RNA” vähene või kirjeldav eristusvõime, mistõttu segiajamise tõenäosuse võimalus tuleb välistada ning kõnealuste kaubamärkide segiajamine asjaomaste tarbijate poolt ei ole tõenäoline.

(vt punktid 47–50, 52 ja 53)